[pic] | AZ EURÓPAI KÖZÖSSÉGEK BIZOTTSÁGA |

Brüsszel, 2009.3.5.

COM(2009) 107 végleges

Javaslat:

A TANÁCS HATÁROZATA

a Földközi-tengeri Általános Halászati Bizottságban (GFCM) képviselendő közösségi álláspont kialakításáról

(előterjesztő: a Bizottság)

INDOKOLÁS

Az EK-Szerződés 300. cikke (2) bekezdésének második albekezdése értelmében amennyiben a nemzetközi megállapodással felállított szervezeteknek joghatással bíró határozatot kell hozniuk – kivéve a megállapodás intézményi kereteit kiegészítő vagy módosító határozatokat – a szóban forgó határozatra vonatkozó, a Közösség által képviselendő álláspontról a Bizottság javaslata alapján a Tanács határoz.

Tekintettel erre a kötelezettségre, és egy hasonló, az ICCAT-ban képviselendő közösségi álláspont kialakításáról szóló javaslatot követően (A Tanács határozata az atlanti tonhalfélék védelmére létrehozott nemzetközi bizottságban (ICCAT) képviselendő közösségi álláspont kialakításáról, 2008. november 11., 14863/08, PECH 278 RESTREINT), az Európai Bizottság javaslatot tesz erre a Földközi-tengeri Általános Halászati Bizottsággal (GFCM) kapcsolatos határozatra.

A mellékelt javaslat célja a Közösség által a GFCM-ben képviselendő, a csatolt tanácsi határozattervezet szerinti álláspont meghatározása, amennyiben a GFCM-nek a Közösség számára joghatással bíró ajánlásokat kell elfogadnia.

Az EK-szerződés értelmében ráruházott hatáskörrel összhangban az Európai Bizottság képviseli a Közösség érdekeit a regionális halászati gazdálkodási szervezetekben. Ennek megfelelően az Európai Bizottság tárgyal, nyilatkozik és szavaz a Közösség nevében. A GFCM esetében ez a hatáskör mindenekelőtt a halászati gazdálkodással, a jogszabályoknak való megfeleléssel és a költségvetéssel kapcsolatos ügyekre terjed ki. Ezen kívül a Bizottság gondoskodik a Közösség aktív részvételéről a szerződő felek ülésein.

Bizonyos tagállamok szintén a GFCM szerződő felei. Egyes ügyek közös, mások tagállami hatáskörbe tartoznak. Azonban a tapasztalat azt mutatja, hogy amennyiben lehetséges, érdemes közös álláspontot kialakítani, hiszen ez szolgálja a Közösség érdekeit.

Az Európai Bizottság és a tagállamok a GFCM kérésére rendelkezésre bocsátják a meglévő statisztikákat, tudományos és egyéb szükséges adatokat, és gondoskodnak arról, hogy a tudósok részt vegyenek a tudományos tanácskozásokon.

Ha a GFCM-nek joghatással bíró határozatot kell hoznia, akkor a 300. cikk (2) bekezdésének második albekezdése értelmében , a Tanács határozza meg az említett szervezet éves ülésein képviselendő közösségi álláspontot.

A mindenkori közösségi álláspont alapját a regionális halászati gazdálkodási szervezet tudományos bizottsága által közölt legfrissebb rendelkezésre álló statisztikai, biológiai és egyéb tudományos adatok képezik, beleértve az érintett halfajok biológiájára és populációdinamikájára, a halállományok állapotára, a halászat halállományokra gyakorolt hatására, valamint az ezeknek az állományoknak a védelmét és kezelését célzó intézkedésekre vonatkozó információkat és állásfoglalásokat.

A fentiek fényében a Bizottság javasolja, hogy a Tanács hagyja jóvá az Európai Közösség álláspontjának a GFCM joghatással bíró határozatokat – kivéve a GFCM-et létrehozó megállapodás intézményi kereteit kiegészítő vagy módosító határozatokat – hozó éves ülésén való képviseletére vonatkozó megbízást.

Javaslat:

A TANÁCS HATÁROZATA

a Földközi-tengeri Általános Halászati Bizottságban (GFCM) képviselendő közösségi álláspont kialakításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 37. cikkére, összefüggésben a 300.cikk (2) bekezdése második albekezdésével,

tekintettel a Bizottság javaslatára,

mivel:

(1) A Szerződés 33. cikke, összefüggésben 32. cikkével előírja, hogy a közös halászati politika egyik célkitűzése az ellátás hozzáférhetőségének biztosítása. A halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2002/EK tanácsi rendelet előírja, hogy a Közösség elővigyázatossági megközelítést alkalmazzon azon célzott intézkedések meghozatala során, amelyek az élő vízi erőforrások védelmére és megőrzésére irányulnak, biztosítva ezzel az említett erőforrások kiaknázásának fenntarthatóságát, valamint azt, hogy a halászati tevékenységnek a tengeri ökoszisztémákra gyakorolt hatása minimális legyen. Az említett rendelet előírja továbbá, hogy a Közösség a halászati gazdálkodásra vonatkozó ökoszisztéma-alapú megközelítés progresszív alkalmazására törekszik, és hozzá kell járulnia ahhoz, hogy a halászati tevékenységek egy gazdaságilag életképes és versenyképes halászati és akvakultúra ágazaton belül hatékony módon folyjanak, megfelelő életszínvonalat biztosítva azok számára, akiknek megélhetése e halászati tevékenységektől függ, valamint figyelembe véve a fogyasztók érdekeit is.

(2) Az Európai Közösség, továbbá Bulgária, Görögország, Spanyolország, Franciaország, Olaszország, Ciprus, Málta, Románia és Szlovénia a Földközi-tengeri Általános Halászati Bizottság (GFCM) szerződő felei. A GFCM – tudományos indokok alapján – kötelező érvényű ajánlásokat tehet a földközi-tengeri és fekete-tengeri élő vízi erőforrások készleteit alkotó állományok olyan szinten való fenntartása érdekében, amely a legnagyobb fenntartható hozam elérését teszi lehetővé élelmezési és egyéb célokra.

(3) Az EK-Szerződés 300. cikke (2) bekezdésének második albekezdése értelmében amennyiben a regionális halászati megállapodással felállított szervezeteknek joghatással bíró, de az adott megállapodás intézményi keretét nem módosító határozatot kell hozniuk, a Közösség által képviselendő álláspontról a Bizottság javaslata alapján minősített többséggel a Tanács határoz,

A KÖVETKEZŐKÉPPEN HATÁROZOTT:

1. cikk

E határozat mellékletében szerepel az az álláspont, amelyet a Földközi-tengeri Általános Halászati Bizottságban (GFCM) a Közösség nevében képviselni kell, amennyiben az említett bizottságot joghatással bíró határozat meghozatalára kérik fel.

2. cikk

Ezt a határozatot a Tanács legkésőbb a Földközi-tengeri Általános Halászati Bizottság 2014. évi éves üléséig elbírálja és szükség esetén a Bizottság javaslata alapján felülvizsgálja.

Kelt Brüsszelben, -án/-én.

a Tanács részéről

az elnök

MELLÉKLET

A GFCM-ben képviselendő közösségi álláspont

1. ELVEK

A GFCM keretében az Európai Közösség:

a) a közös halászati politika keretében kijelölt közösségi célkitűzésekkel összhangban lép fel, különösen az élő vízi erőforrásoknak a GFCM-egyezmény területén való fenntartható kiaknázására vonatkozó elővigyázatos megközelítés alkalmazásával, elősegítve a halászati gazdálkodásban az ökoszisztéma-alapú megközelítés fokozatos bevezetését, és a lehető legkisebbre csökkentve a halászati tevékenységek tengeri ökoszisztémára gyakorolt hatását, valamint a gazdaságilag életképes és versenyképes közösségi halászat támogatása révén megfelelő életszínvonalat biztosítva azok számára, akiknek megélhetése a halászati tevékenységektől függ, figyelembe véve a fogyasztók érdekeit is;

b) gondoskodik arról, hogy a GFCM ajánlásai összhangban legyenek a GFCM-egyezmény célkitűzéseivel;

c) gondoskodik arról, hogy az ajánlások szövege összhangban álljon a nemzetközi joggal és különösen az ENSZ tengerjogi egyezményével, a kizárólagos gazdasági övezeteken túlnyúló halállományok és a hosszú távon vándorló halállományok védelméről és kezeléséről szóló ENSZ-megállapodással, valamint a nemzetközi védelmi és gazdálkodási intézkedések nyílt tengeri halászhajók általi betartásának előmozdításáról szóló megállapodással;

d) elősegíti az összhangot más regionális halászati gazdálkodási szervezetek intézkedéseivel;

e) szinergiára törekszik a harmadik országokkal fenntartott kétoldalú halászati kapcsolatok terén folytatott közösségi politikával, és összhangra törekszik a közösségi külkapcsolati politikával;

f) gondoskodik arról, hogy eleget tegyen a Közösség nemzetközi kötelezettségvállalásaiknak.

2. Iránymutatások

Az Európai Bizottság – megfelelő esetben – az alábbi GFCM-intézkedések elfogadásának támogatására törekszik:

a) a rendelkezésre álló legjobb tudományos állásfoglaláson nyugvó, a halászati erőforrások megőrzésére és kezelésére irányuló intézkedések. Szükség esetén a halászati tevékenységek fokozásának elkerülése érdekében mérlegelni kell a túlhalászott állományokra vonatkozó külön intézkedések meghozatalát;

b) hosszú távú gazdálkodási tervek kidolgozása a halászati erőforrások helyreállítására vagy fenntartható kiaknázására, fokozatosan biztosítva – fenntartható kereteken belül – a halászati tevékenységek egyenletességét azon sürgősségi intézkedések sérelme nélkül, amelyekre a váratlanul felmerülő problémák megoldása érdekében szükség lehet;

c) a halászati erőkifejtés és a halászati lehetőségek összehangolását célzó intézkedések. A túlhalászott állományok kiaknázását eredményező halászati tevékenység esetén kezelni kell a túlzott flottakapacitást, ugyanakkor törekedni arra, hogy harmadik országok a Közösségével egyenértékű intézkedéseket léptessenek életbe;

d) a halászati eszközök legkisebb méretére, hálószembőségére és horogméretére, kiterjedésére és felszerelésére, az időbeli és térbeli korlátozásokra és a tengeri védett területekre vonatkozó műszaki intézkedések a rendelkezésre álló legjobb tudományos állásfoglalások alapján;

e) nyomon követésre, ellenőrzésre és felügyeletre irányuló intézkedések, melyek lehetővé teszik a halászati tevékenységeknek, a flottakapacitásnak és a kikötő szerinti állam által hozott intézkedések végrehajtásának a megfelelő ellenőrzését, biztosítva a GFCM-szabályoknak való megfelelést és a jogellenes, szabályozatlan és be nem jelentett tevékenységekre vonatkozó közösségi jogszabályokkal való összehangolást;

f) hatékony kereskedelmi intézkedések, melyek a GFCM-állományok megőrzésének biztosítását szolgálják;

g) a GFCM intézményi korszerűsítése.